khistorydata/jeongjo-sjw-relations huggingface dataset:
정조 3년 · 목
箚略曰。今日朝講。以經筵兩司之不備。未免停輟。噫君德成就。專在經筵。而臣於初筵。以特進官之互相推諉巧避。請加申飭。而曾未幾何。又復如此。今日紀綱。誠末如之何。臣謂經筵兩司。衆所共知情勢實病外。無故不參者。竝罷職。以警日後。在外經筵。亦爲嚴飭上來。批以。經筵及兩司事。所請果是。竝依施。而其中不參人員。未知情病之何居。此則自政院區別捧傳旨宜矣。仍命遣史官傳諭。
정조 3년 · 강
司諫李東郁疏陳母病乞遞。批許救護。
정조 3년 · 강
獻納趙錫穆上疏陳勉。仍請李命杰柳義養削職。賜批。
정조 3년 · 목
疏略曰。頃於縣道之章。猥陳病情。兼附草草數語。聖度天大。不賜譴斥。乃反優容而溫諭之敎。至有從速察職之敎。感激隕越。不知措躬之所。而扶舁病軀。僅入脩門。鎭日詣臺。觸冷冒寒。痰癖交谻。語音難通。顧此病狀。萬無仕進之勢。亟削臣職。臣方乞免。固不贅他。而伏覩殿下臨御以來。百度維新。敬天愛民。靡不用極。而旱澇連仍。轟燁荐疊。此曷故焉。臣竊惑焉。臣不敢知殿下之政令施措。或欠中和之道而然耶。百隸怠慢。未盡蕫率飭勵之方而然耶。方伯之臣。或未盡宣化之責歟。州牧之官。或失分憂之任歟。名係朝籍。而積屈者凡幾人。跡阻天門。而淹滯者亦幾人。漆室之中。蔀屋之下。愁阻景色。率多干和。則上天之警。抑亦以是耶。伏願懋哉懋哉。臣非敢論人臧否。而至於守令不稱。尤係生民之苦樂。故玆敢附陳焉。善山府使李命杰。爲人庸陋。一政一事。不能自制。殘民受弊。已無可言。而甚至於押近軍校。專事雜戲。政疵民隱。慢不知何事。如此不法之類。不可置之字牧之任。成川府使柳義養。往在繡衣之行。守令褒貶。已失其宜。卜載隨從。連亘道路。醜詆之言。流聞浪藉。以此觀之。則貪漁虐民。從可知矣。請善山府使李命杰。成川府使柳義養。竝施削職之典。斷不可已也。批以。所陳言甚切實。方思省勉之道。李命杰事。遠外風聞。有難準信。下該府。使之覈處。柳義養事。或是久遠之事。又沒模捉之跡。不允。爾其勿辭。從速察職。
정조 3년 · 목
敎曰。在外人受由人員許遞與未差之代。政官牌招開政。又敎曰。詞訟劇地。堂上不可不備。判尹右尹之代。今日政差出。○以李鎭衡爲大司憲。林鼎遠爲大司諫。尹弼秉爲掌令。黃昇源嚴思憲爲持平。趙鼎鎭爲正言。洪樂性金華鎭爲知經筵。李鎭衡爲同經筵。金鍾秀爲禮曹判書。李衍祥爲工曹判書。李重祜爲判義禁。李明中爲知義禁。任希敎爲兵曹參判。○再政。以洪樂性爲判尹。鄭晚淳爲右尹。
정조 3년 · 강
重推慶尙監司洪樂彬。
정조 3년 · 목
敎曰。向因領相之奏。以簽丁之虛實相蒙。有査正之敎。而本司紙尾。以擧行後狀聞爲說。而及見祗受狀啓。則結語曰。修成册報備局云云。與當初以狀聞事分付之意。大段逕庭。此雖小事。外藩慢忽之習。亦足可見。慶尙監司洪樂彬從重推考。此狀啓還下送。使之改修正以啓。
정조 3년 · 목
兵曹啓言。永宗僉使許侙。德積僉使韓師謙。德浦僉使金瑞貞。注文前僉使安得文。長峯萬戶陸鴻鎭等。所屬邑鎭試射。無分。軍器執頉。竝杖八十收贖。公罪施行。而喬桐府使李漢泰。資是二品。臣曹不敢擅便。請上裁。敎以。依此律施行。許侙韓師謙金瑞貞。各功減一等。
정조 3년 · 강
命罪人安七金等嚴刑得情。趙召史呼冤。次對時稟處。
정조 3년 · 목
秋曹啓言。罪人安七金金廷周金奉鎭李千奉朴★(王+善)金龍河李光點加刑啓目。竝敎以。各別嚴刑。期於得情。又啓言。趙召史鳴鼓事。極涉猥越。原情請勿施。敎以。觀此啓目。趙女之呼冤。不無據執。刑曹之防啓。亦有意見是乃。事係變常。議大臣後日次對時稟處。
정조 3년 · 강
行朝講于誠正閣。仍行次對。左議政洪樂純。知經筵李衍祥。特進官李命植鄭晚淳。承旨徐有防。玉堂權以綱朴天行。正言趙鼎鎭。假注書徐鼎修。兼春秋金健修。史官鄭東浚。
정조 3년 · 목
講論語。○領議政徐命善曰。近日日氣極寒矣。予曰。冬暖乖候。以是爲悶。近日則頗爲寒慄。殊可幸也。命善曰。當此極寒。明日擧動。誠可悶矣。予曰。每値有事。尙此未遑。今始爲之矣。左議政洪樂純曰。日高後出宮則似好矣。予曰。大提學一向違召。今則上下相持。徒損體貌。是可悶矣。命善曰。此重臣情勢則似難行公矣。予曰。然則姑爲許遞無妨矣。予曰。守禦使近來不爲行公乎。命善曰。此是臣兄之事。故惶恐不敢仰陳。而公體私義。實爲悶迫矣。予曰。以卿之故而然乎。命善曰。然矣。臣之兄弟。竝佩將相之符。區區盛滿之懼。姑不論。其在公體私義。豈不萬萬懍惕乎。予曰。此豈可以將任言之乎。卿言旣如此。第當許遞矣。命善承此下敎。不覺感極而涕零矣。予曰。近來經筵事。極爲寒心。今日旣命開講。而以經筵不備。未免苟且之境。至如戶判事。尤爲可怪矣。有何可引之情勢。而空然不入來乎。此不過自己私計而然矣。若能視國如家。豈有如許道理乎。命善曰。戶判事極爲無謂矣。樂純曰。今番經筵事。極爲駭然矣。予曰。在外經筵之代。旣命差出。而昨日政。不爲擧行。政廳進去承旨。亦爲不善擧行矣。予曰。尹東美事何如。命善曰。今則別無伸冤與否。自朝家亦無可以更處之矣。予曰。左相之意何如。樂純曰。臣則後生也。其時事實。未能詳知矣。予曰。李殷模事。誠未可知也。雖君子之澤。五六世而斬。則今此殷模之只以一己之私。摘出久遠之事。欲爲陷人之計者。此何事也。 先朝旣已用律於朴師周。則李殷模焉敢如是乎。此皆出於實錄廳傳播之致也。近年以來。雖不幸有逆變。而目今道理。固當明目張贍。可討者討之。不必討者務從鎭安可也。而李殷模焉敢如是乎。
정조 3년 · 강
許施嶺伯火田査結釐正之請。
정조 3년 · 목
領議政徐命善啓言。慶尙監司洪樂彬狀啓以爲。安東縣牙山等三面宮房折受火田及辛卯査報挾續加耕之混入元結者。摘奸打量。各別査實。則火田合爲一百四結三十九負四束內。時起爲六十二結九十三負二束。陳廢爲四十一結四十六負二束。隱結八百結內。陳頉爲四百六十二結六十二負五束。時起爲三百三十七結三十七負五束。火田移屬宮房之後。一依初年執摠。元定稅錢。年年準式。毋得加減。此爲峽民難支之端。 毓祥宮火田陳頉十七結十七負五束。淸衍郡主房火田陳頉二十四結二十二負七束。特爲除減。時起稅錢。則一依他宮房無土免稅則。自該邑上納戶曹。自戶曹移送該宮。宮差之收斂一款。永爲革罷。而至若査結。或以挾續。或以加耕。混錄元結。終至白徵之境。其在恤民之政。誠爲哀矜。今番査頉四百六十二結六十二負五束。亦宜有釐正之擧。請令廟堂稟處矣。火田之混徵陳起。査結之竝錄挾加。久爲痼瘼。請竝依狀請施行。從之。
정조 3년 · 강
領議政徐命善。以戶判疏論餉廳事覆奏。
정조 3년 · 목
命善啓言。此戶曹判書金華鎭上疏也。其一。餉廳創設以來。劃付屯田七千餘結。而目下收稅。未滿二千結。一年所捧。不能當一年之用。爲先嚴飭守令。考案踏驗。修報其陳起。發遣郞廳。抽栍摘奸。或以有爲無。以起爲陳之處。則論以隱結犯用之律。其納稅之規。作米處使之船運。作木處使之陸運。一體入條於每年收租案。趁限上納之意。嚴立科案。成出節目事也。餉廳之新舊屯結。其數本自不少。而不善收拾。漸致減縮。以至所捧不能當所下之境。事之無實。孰甚於此。重臣疏論。儘有料量。依所請成出節目。請以爲永久遵行之地。又啓言。其一。水運判官之卽今所捧納者。不過湖西七邑。而逐年未收。轉成積逋。誠以運判者多是年限已滿。又無解由拘礙之故。罪無可徵。今若以本道守令。輪定差員。年年運納。一如牙山之法。而水運判官革之固可也。其或判官不可革。則必以年少勤幹之人。另擇差遣。觀其勤慢。有所勸懲。解由拘礙。亦如守令之例事也。若如疏論。則不害爲懋實之政矣。予詢左相。左議政洪樂純曰。俄於閤外。領相以此酬酢。而臣意亦以爲好矣。從之。
정조 3년 · 강
命政官牌招開政。會寧府使差出。
정조 3년 · 목
領議政徐命善啓言。會寧府使聞已遭故云。邊上重地。不可久曠。今欲差出。而當品無擬望之人。故自下不敢擅便云。似有變通之道矣。敎以。政官牌招開政。會寧府使差出。當日辭朝。
정조 3년 · 강
重推摠戎使李柱國。禁衛大將李敬懋。惠廳堂上鄭民始。
정조 3년 · 목
領議政徐命善啓言。摠戎使李柱國。禁衛大將李敬懋。自遭向來堂論之後。籌坐賓對。連不進參。揆以事體。殊涉未安。本營亦多有擧行之事。竝請重推。申飭行公。從之。又啓言。惠廳堂上鄭民始。承批之後。一向引義。本廳事務。不爲照管。方當歲末。京外文簿。多有稽滯之弊。不可無別般申飭矣。敎以。從重推考。申飭行公。
정조 3년 · 강
命豆滿江衝決防築。待道臣躬審具由狀聞後稟處。
정조 3년 · 목
左議政洪樂純啓言。咸鏡監司徐浩修狀啓。枚擧北兵使李明運牒呈以爲。鍾城府豆滿江衝決之最爲緊急處尺量。則合爲一千一百六十把。而有難以些少軍丁。容易完築。依高嶺防築時例。鍾城軍丁限三日赴役。隣近邑軍丁限二日助役。役軍糧米。每名每日三時七合式磨鍊會減事。請令廟堂稟旨分付矣。請依所請施行。予詢領相。領議政徐命善曰。事關彼我界贏縮。勢不可不一番防築。雖不趁明春爲之。亦何至於時急乎。敎以。係是撓民之政。待明春巡路。道臣躬審後。更令具由狀聞。以爲稟處之地。
정조 3년 · 강
命江都今年加耗二百石。特爲許給。
정조 3년 · 목
左議政洪樂純啓言。江都國之重地。而事力綿薄。無以成樣。明年又有玉浦木栅之役。船倉增修之擧。而本府如干財力。實難措手。今年加耗二百石。特爲許給。自明年爲始。留庫中二千石。年年加分。以其耗米。分屬鎭撫統禦兩營。請以爲補修城池練器械之用。予詢領相。領議政徐命善曰。方當設始之初。宜有區劃之道。以留庫餉穀。加分取耗。以爲需用之地似好矣。予詢時任留守。江華留守李性源曰。明年加分。則猶屬將來需用。而今年耗條。則尤緊於設栅掘浦之役矣。從之。
정조 3년 · 강
命喬桐將士久勤一窠。定式許給。
정조 3년 · 목
左議政洪樂純啓言。統禦營移屬沁都。則喬桐將士。旣失料窠。又失久勤。擧懷落莫。殊甚可悶。依長湍水原例。久勤一窠。間三年定式許給。請以爲慰悅之地。予詢領相。領議政徐命善曰。從前所有之久勤。今因移設革罷。則果不無落莫之慮。左相所奏誠好矣。從之。
정조 3년 · 강
命玉浦設栅。以德積稚松三千箇許䂨。
정조 3년 · 목
江華留守李性源啓言。臣以本府事。有所仰達者矣。玉浦城初築時。去海尙多全地。而因水道漸易。通津則泥生。玉浦則浦落。卽今則自城距海。不過跬步之間。目下救急。莫如設栅。故發遣將校。求買眞木於水路近邑。而勿論公私山。皆童濯無可合者。苟不汲汲設栅。則衝嚙頽圮之患。非朝伊夕。木物及今措備然後。可以趁解凍始役。請下詢大臣處之。予詢大臣。領議政徐命善曰。左相稔知沁都事。故俄有所相議。如欲伐木成栅。則不必他求。只於德積所養處。限三千箇取用爲好云矣。左議政洪樂純曰。已與首相相議矣。德積稚松三千箇許䂨。以爲木栅似好矣。從之。
정조 3년 · 강
刑曹判書鄭尙淳。以趙召史原情問議大臣覆啓。
정조 3년 · 목
尙淳啓言。因趙召史擊鼓原情。本曹啓目判付內。有議大臣後日次對時稟處之命矣。問議大臣。則領左相之意俱以爲。朝家旣許罷養。則似當以法典爲據云。故敢達矣。從之。
정조 3년 · 강
命明日當詣 泰寧殿。
정조 3년 · 목
敎曰。每因未遑。迄不行焉。奉安展禮之節。當下敎。明日當詣 泰寧殿所奉處。該房知悉。
정조 3년 · 목
敎曰。旣無情勢。見任又非輕遞之職。無端求解。可謂無義之甚者。苟欲一念恪勤。則烏得乃爾。戶曹判書金華鎭爲先從重推考。牌招申飭行公。
정조 3년 · 강
遞大提學黃景源。守禦使徐命膺。
정조 3년 · 목
敎曰。文字製進之命。事係莫重。因文衡之不出。尙未擧行。揆以體面。固已萬萬寒心。聞其情勢。亦難強廹。大提學黃景源。今姑許遞。又敎曰。此重臣之如是處義。無怪其然也。且聞領相之言。予於此大臣家事。何不體諒。守禦使徐命膺。今姑許遞。
정조 3년 · 강
重推承旨朴祐源。吏曹參議鄭元始。
정조 3년 · 목
敎曰。昨日政廳進去承旨當該銓官。從重推考。
정조 3년 · 강
以李衍祥鄭尙淳爲同經筵。前望也。
정조 3년 · 강
以金鍾秀爲守禦使。備薦也。
정조 3년 · 강
修撰嚴思晚陳疏乞郡。批下該曹稟處。
정조 3년 · 강
奉敎徐龍輔疏陳母病乞遞。批許救護。
정조 3년 · 강
左參贊黃景源陳疏薦代。賜批。
정조 3년 · 목
疏略曰。臣蒙聖恩。特解文衡。仍命臣來詣朝堂擧代。嚴召押至。敢不祗承。然臣始以擧代事。爲大司諫李義翊所論斥。顧安敢復詣朝堂擧文衡哉。然臣竊有耿耿於心者。曩者原任大提學李徽之。出按關西。爲臣言曰。 肅廟丁丑文衡圈點時。擧休退臣朴世堂。夫世堂。其身已退而其名刊於圈點者何哉。擧急有勇退之臣。所以扶世敎也。洪國榮急流勇退。此一着尤高於人。他日可授文衡者。卽其人也。旣入告於聖上故言之耳。臣亦心諾。國無文衡則已矣。苟有之。舍是人而孰爲之也。今文衡擧代之命。又及於臣。雖以情勢。不敢復詣朝堂。而文苑公議。亦不可廢也。臣伏聞故大提學尹鳳朝。以情勢不詣朝堂。而上疏擧南有容。臣旣有耿耿於心。而不上陳。是負心也。故竊附鳳朝故事。冒陳一言焉。批以。疏薦事。寔循文苑故事。然此宰臣之遐心。無可挽之望。倀倀于中。實難爲懷也。
정조 3년 · 목
以李一曾爲司諫。姜★(人+實)爲正言。○敎曰。本道隣於彼國。非年紀強壯。資望鍊熟者。則不可輕授。而今此擬望。太欠商量。使之更望以入。○以李達秀爲會寧府使。○敎曰。南兵使今日政差出。當日辭朝。又敎曰。會寧府使除朝辭赴任事。卽爲行會。
정조 3년 · 목
敎曰。以文衡之不備。莫重誌狀。其可踰歲乎。文衡圈點。當日爲之。又敎曰。在前文衡疏薦之後。圈點與否知入。又敎曰。前大提學黃景源。旣以情勢自引。不欲當圈坐。勢難強廹。且聞大臣請對之意。亦出於其有前前提學之故。都堂不可會圈云。前前大提學徐命膺。卽爲命招會圈。
정조 3년 · 강
以徐命膺爲大提學。
정조 3년 · 목
政院。以前前大提學徐命膺再牌不進啓稟。敎以。大提學前望單子入之。
정조 3년 · 강
判下兵曹　泰寧殿展拜時。軍兵磨鍊草記。
정조 3년 · 목
因該曹草記。敎以。禁衛營隨駕。而騎士二番。步軍四哨磨鍊。日寒如此。餘營竝勿留陣留營。禁軍則與入番番準三番隨駕。餘亦勿爲留營。○敎曰。日寒若此。軍兵日出時待令事分付。
정조 3년 · 강
重推禁衛大將李敬懋。
정조 3년 · 목
禁衛營啓言。 泰寧殿擧動時。本營步軍四哨磨鍊事命下矣。出番鄕軍。只爲三哨。西營及外各處入直。除標信出用。以充四哨。待還宮還爲入直。敎以。宿衛撤罷之後。宮城內外軍兵。凡有進止。率皆請出標信可也。且除標信之例。雖曰有之。安可襲用於今日乎。今此調發入直軍兵草記。旣無特敎。又無兵曹傳關。而直請除標信者。不已妄率乎。○政院啓言。卽伏見禁營草記。則以入直軍兵除標信出用云者。未知謬例之如何。而事涉輕率。致勤聖敎。揆以師律。不可無警。該營大將請重推。允之。
정조 3년 · 강
判下秋曹殺獄案覆啓。
정조 3년 · 목
因刑曹殺獄罪人裵太順回啓。敎以。裵太順則前後該道査啓。本曹覆啓。不但皆以爲可疑。觀其文案。推以事理。誠有瞹眛之端。且此獄事。無論都命亨之死與不死。如不定以元犯。則固當直以白放。而不必強施次律也。特爲分揀放送。金女則獄情之變換。專由此女。此則姑無論。渠以被死人之妻。反作正犯命亨之妾。爲命亨而構誣無罪之太順者。渠之情狀。萬萬妖惡。論以倫常。可謂滅絕無餘。嶺南素稱禮義之鄕。而有此傷風敗俗之事。前有莫禮。後有金女。金女之罪。又非莫禮之比。則決不可以鄙微之流。而有所寬恕。豈非所謂殺無赦者乎。待解娩限滿。令道臣親執各別嚴刑三次定配。他餘。依回啓施行。
정조 3년 · 강
判下金吾擊鼓人尹東美捧供。
정조 3년 · 목
因捧供啓目。敎以。本事旣無關係丹書。則申釋與否。元非可論。蓋此肯綮。專在首發。而渠父又不過隨參人。則似無可以更有呼冤之端也。以此意分付。
정조 3년 · 강
遞承旨徐有慶。以李義翊代之。
정조 3년 · 목
敎曰。時刻差晚。聚軍之期。又命日出後擧行。則承旨之如是晚到待漏。無或怪矣。動駕日與常時有異。則天色快曙。尙不請鑰。事甚怠忽。不可無警勵之道。都承旨徐有慶遞差。又敎曰。都承旨前望單子入之。
정조 3년 · 강
詣 泰寧殿。行展拜。
정조 3년 · 목
具翼善冠袞龍袍。乘輿出萬安門。至仁政門外降輿。乘輦出敦化門。○敎曰。都承旨李義翊。先隨駕後謝恩。○至慶熙宮。入興化門詣泰寧殿。展拜如儀後。乘輿由興泰門。詣景賢堂。○敎曰。龍亭彩輿入之。命奉安 御製先行。○少頃。乘輿由景賢門。出興化門。○敎曰。奎章閣堂郞牌招。使之陪進　御製也。又敎曰。駕後咫尺。喧譁忒甚。人馬雜還。極爲駭然。禁喧郞廳宋民載爲先汰去。其代令該曹口傳差出。○入敦化門。至協陽門降輦。乘輿還內。
정조 3년 · 강
行晝講于誠正閣。知經筵鄭尙淳。特進官鄭民始。承旨朴祐源。玉堂權以綱李命勳。假注書徐鼎修。兼春秋金健修。史官鄭東浚。花陽君榷。行副護軍沈輔賢。
정조 3년 · 강
判下兵曹　景慕宮臘享祭親行時。軍兵磨鍊草記。
정조 3년 · 목
因該曹草記。敎以。訓局步軍十哨。馬軍三哨。禁軍四番隨駕。御營廳留陣。餘營餘軍留陣留營置之。
정조 3년 · 강
吏曹判書宋德相。以草莽臣。從縣道陳疏乞遞。賜批。
정조 3년 · 목
批以。久未見卿。政切戀卿之思。此際卿疏來上。累紙丁寧。如對卿面。雖極慰豁。而辭懇罙固。造朝無期。悵歎無以爲喩。見今冬序已深。寒事轉酷。衝冒行作。恐妨少愈之戒。姑不欲敦召。然卿所帶之職。卽銓長也。政月只隔數日。而應行事務。因卿在鄕。未免過時淹滯。豈非大是可悶之事乎。以是更不得不勉廹至此。惟冀卿之幡也。仍命遣史官。傳諭于吏曹判書宋德相處。
정조 3년 · 강
重推大提學徐命膺。
정조 3년 · 목
敎曰。屢已行公。而文字應製。亦不知爲幾遭。則今忽重違召牌。若有引義之事然者。果何所執。此等梗生郞當之習。予於庶僚。尋常惡之。焉有文衡而工於去就。若是之無難乎。況爲予臣子者。凡係闡揚 先大王盛德之事。寧有規避推托之心乎。予則以爲。決非臣分之所敢出。假使此文衡。眞有情勢。而前此除拜。一未出脚。則以予平日重士夫廉防之本意。何必復授而勤召乎。莫重莫大之擧。無可據之義。而終不膺命。將使域中。無 列聖誌狀璿源譜略矣。其忽所重慢君命之辜。獨可逭乎。大提學徐命膺從重推考。
정조 3년 · 강
命禮曹判書金鍾秀催促上來。
정조 3년 · 목
敎曰。 臘享親行不遠。宗伯之長。不可任其在外。況守禦新除。授符時急。下諭之後。尙無動靜。禮曹判書金鍾秀。自政院另加催促斯速上來。
정조 3년 · 강
命罪人金學成。今日內邊遠定配。
정조 3년 · 목
因秋曹加刑草記。敎以。旣施二次之刑。今日內邊遠定配所押送。
정조 3년 · 강
以蔡弘履爲承旨。前望也。
정조 3년 · 강
禮曹判書金鍾秀從縣道上疏。辭新除守禦使之任。賜批。
정조 3년 · 목
批以。所辭職務。予亦豈侈卿身也。勿辭。卽爲上來受符。
정조 3년 · 강
承旨金夏材疏論七條陳勉。賜批。
정조 3년 · 목
疏略曰。嗚呼殿下。以今日爲何等時耶。環東土數千里。凡有血氣者。莫不以非常之事望之。而直爲此泄泄沓之歸。其可不惕然改圖也耶。玆渴一得。其目有七。敢獻于聖明焉。其一曰典聖學以廣德業。伏念聖學高明。貫穿古今。而比見經筵久輟。儒臣罕接。玉堂故事。只資考閱。而不切於日用之工。寧不慨然。伏願延訪宿德。討論遺經。二曰崇節儉以革侈風。惟我殿下。克念于斯。元年首罷無名之貢。根究浮費。節省宂科。始於宮闈。以及遠方。凡在瞻聆。孰不欽誦。然而侈風之盛。視前愈甚。至於髢䯻當禁之說。儒臣所奏。已盡無餘。習風侈靡。競尙高岌。一䯻所費。至於五六百金。虛耗財力。大失法制。誠非細故也。伏乞亟下明旨。一皆嚴禁。則好禮之家。自當遵古而行之矣。閭閻細民。亦當慕效而從簡矣。三曰制產業以厚民生。嗚呼民生之困悴極矣。國計之哀痛久矣。古之謀國者。惟務輕徭薄賦。今之理財者。乃與小民榷利。外而牧民之官。內而有司之臣。轉相恬憘。承訛襲謬。其中稍號廉謹棕核者。只得守文墨按故事。不至違例而已。若夫戶結之增損。名目之異同。太半爲簿書之所糊塗。奸吏之所舞弄。一任之間。不復敢擧動。尙何望宣揚德意。釐補穿革哉。臣謂誠因此會。先遣御史。按覈各道墾田戶口。釐正稅案穀簿之差。正供之外。悉罷雜調然後。議行均田之法。蓋此法雖不及徹制。而亦足爲矯弊之先策。但豪富之家。在所不樂耳。然公卿大夫則分等而置釆田。士庶則自少至老。所受田畝。各有定限。如口分世業之爲。則旣不失周家班祿之遺意。又有合國典折受之條例。富戶無兼竝之患。小民被同胞之澤矣。苟能斷然行之。持之悠久。則榟匠輪輿。與夫市井之民。亦必通工易事。而財用足矣。彼棄本逐末。遊衣遊食之徒。亦豈無願受㕓爲氓。而此盛彼衰之理乎。伏願殿下。下臣此議于廟堂。詳講而審擇焉。四曰精選任以盡人才。惟我聖上。深鑑而痛懲之。嗣位之初。群臣震懾。奔走率職。而任事之臣。不能精白一心。對揚。至於遐方文官士族庶孼。其麗不億。而格於政例。阻於公聽。懷才莫施。老死牗下者。亦何限哉。伏聞年前。有疏通之朝令。尙未有實政之下究。深詔有司。廣取而亟行。以至御事庶士。皆令欠其任而責其效。則德意之廣博周遍。將無物不被矣。五曰興學校以端士趨。臣聞國初。則明經爲重。製述次之。今也反是。明經者。口熟孔孟之訓。而理昧灑掃之道。製述者。篋盈競病之篇。而學有墻面之陋。殊塗同軌。惟兢兢於得失之場。伏願明詔中外。皆令課月親課。則士習漸變。庶見鹿鳴菁莪之美俗矣。六曰修軍政以壯國威。惟我聖上。天錫勇知。資兼文武。車馬弓矢之修。慮無不周。備無不飭。而惟其軍實難繼。武力未齊。臣愚以爲。軍籍則民皆厭避。惡如水火。每當塡補。欺詐百出。故黃口簽丁。白骨徵布。朝令非不申嚴。而査括一邑。則率皆過半。是豈任事之臣。樂其犯科哉。其必有不得已者存。官民相絢焉耳。嗚呼下土貧民。無田宅以居之。無衣食以養之。掇拾糞壤。苟度朝令。一籍軍額之後。則終身轉丐。而不得免。是豈聖朝養民足食之本意哉。七曰愼刑獄以明象刑。粵我 先大王卽位之初。首除壓烙二刑。又除亂問之法。聖明繼照。申嚴舊典。而蓋國俗之弊。專在吏爲主而官爲客。視殘民如奇貨。不知有官長久矣。伏願殿下。法文王罔兼之道。體周公勿誤之訓。簡畀其人。責之成效。則法義兩行。而刑簡政淸矣。凡此數事。言雖陳腐。意雖重複。而耍其歸。不過欲明天理而絕私意。務實政去浮文而已。惟殿下詳察而裁處焉。批以。求言之餘。無論上下闕失。末聞敷陳之說。爾疏所論七條時弊。深切明白。極庸嘉歎。方思省勉之道。自餘可以稟處者。許令廟堂。劃卽覆奏。
정조 3년 · 강
命罪人金奉鎭等加刑得情。
정조 3년 · 목
因秋曹罪人金奉鎭李千奉朴★(王+善)金龍河李光點等加刑啓目。竝敎以。更加嚴刑。期於得情。
정조 3년 · 목
刑曹啓言。觀此慶尙監司啓本啓下者。則朴興春致命委折更査事。而裵太順合有參酌之道。請上裁。敎以。此獄事。原來疑晦。不成詞讞體段。屢次行査。到今尤無更覈之端。御史之書啓如此。道臣之査啓又如此。而本曹之兩次回啓丁寧。則可謂詢同之論。裵太順合有參恕之道。而一獄本無兩原犯。則命亨旣作被告人矣。物故與否無論。太順則豈非所謂皮不存之毛乎。揆以棕核之政。不可以次律酌放。有若造謀加功者然。卽爲分揀放送事。分付道臣。他餘。依回啓施行。
정조 3년 · 강
行晝講于誠正閣。特進官李重祜。知經筵黃景源。承旨金夏材。玉堂權以綱李命勳。假注書徐鼎修。史官徐龍輔鄭東浚。安昌君燝。副護軍鄭宅漢。正言姜★(人+實)。
정조 3년 · 강
給彥陽縣燒戶恤典。
정조 3년 · 목
慶尙監司李在簡。以彥陽縣民家燒燼馳啓。敎以。觀此嶺伯狀。彥陽縣民家燒燼。至於百餘戶之多。殊極驚慘。燒死三人。自有恤典。而被火人家。道臣親執査抄。會簿穀中。量宜加數周給。以爲結構奠居之地。星火擧行。俾無遲滯。形止亦卽狀聞事。下諭。
정조 3년 · 강
命閭家奪入。令京兆一一錄啓。
정조 3년 · 목
敎曰。從古法禁稍久。則必至解弛。況近日紀綱頽弛之時乎。惟此士夫家之閭家奪入。借入貰入白文賣買斜文賣買之禁。卽 先大王在宥時。嘗痛防之政令也。年前予亦敢述 聖敎。有査覈之命。而所罹者甚多。姑屬令前。未及按法抵罪。而所抄文書。尙此留中。以寓三令之意焉。朝廷尙寬之政。雖如此。伊後爲有司者。安保其連爲修擧乎。方欲復命査櫛。而今則旣是令後。現發者之斷法。決不容饒貸。則設有犯者。先期容旋。無或不可。況當窮冬。歲翻不遠。宜有濶狹之道。以此意令京兆知悉。限以明年二月晦摘奸。別單。日次五條犯禁。一一錄啓。以爲勘處之地事分付。
정조 3년 · 강
谷山府使李奎緯。從縣道陳疏。請洪國榮特令復入。賜批。
정조 3년 · 목
疏略曰。臣伏下邑。近聞日邊消息。聖上特軫宿衛大將臣洪國榮肝膈之懇。許其休致云。夫二十八歲。雙手擎天。措國勢於泰山磐石。三十二歲。脫屣名利。竪高標於平地神仙。自有書契以來。人臣所未有之事也。國榮雖許休致。宿衛所不可遽撤。此人不可暫離宿衛。特令復爲入處。更俟一二年後。任行其高志焉。批以。疏請固知出於憂國防患之誠。而上之許下之請。未始不念及於此。悉實廹不獲已。噫。
정조 3년 · 강
命奉朝賀入侍事。遣史官傳諭。
정조 3년 · 강
命金吾時囚李文喆供辭勿施。嚴問得情。
정조 3년 · 목
因議處啓目。敎以。束吏之政。非不留意。而率多倖免。未聞一人之抵罪。法將安所施乎。至於近來。頽綱又頽。無復餘地。則毋論監司守令。爲今日居是職者。果皆一心怵畏。無或懈弛乎。某道某邑之中。來頭豈無審察之道。而況如李文喆。道啓論列。如是分明。渠供所言。又不專事隱諱。如渠幺麼武弁。知有王府。則置對之下。焉敢如是遊辭乎。論以情跡。萬萬駭然。此供辭勿施。嚴問口招。期於得情。
정조 3년 · 강
都承旨李義翊陳疏辭職。賜例批。
정조 3년 · 강
重推洪忠監司李秉鼎。慶尙監司洪樂彬。
정조 3년 · 목
奎章閣啓言。卽者洪忠監司李秉鼎。慶尙監司洪樂彬。修上列邑所在册板目錄中。多有落漏。已甚疏率。至於洪忠道。則册紙劣薄。亦不粧纊。其在事體。誠極未安。兩道道臣推考警責。使之改修正上送事。請知委。允之。敎以。此雖小事。亦係朝令。又是御覽文字。則如是故拔。果何意義。其中亦有春坊時所錄。册簿類多落漏者。不啻幾十種。今日紀綱。雖曰壞損。外藩之奉行傳敎。反不如奉行下令乎。萬萬駭然。予則以爲。足觀國體。兩道監司一倂緘辭。從重推考。本閣之初不草記請罪。乃於提敎之後。始乃爲之者。殊非設立之初。定規模存體貌之義。有司堂郞從重推考。其委折不可等待其緘答。自本閣卽爲發關査問以啓。
정조 3년 · 강
命時囚李文喆罪狀。分付道臣。詳査啓聞以爲議處。
정조 3년 · 목
義禁府啓言。寧遠前郡守李文喆。糶糴之政。一委監色。任其幻弄。反餘剩穀。勒爲元還。浮黃之民。轉運十家板材之數百里峻嶺者。可謂全不畏法。請刑推得情。敎以。渠之罪目中。已捧爲未捧事。則藉令直招。罪不至於一律。而不知官吏之幻弄。獨非渠罪乎。焉敢泛稱遲晚。反作事端。渠之發明。全不成說。以不覺悟樣納招者。尤極無嚴。十家板材事。稱以公廨修補者。浮黃之民。匍匐受還之際。何忍以無價之役。催督輸運於幾百里之地乎。卽此一事。於渠罔赦之斷案。而本事不發則已。旣現之後。若或泛然勘處。不特法無所施。又將何以懲他不畏法之守宰乎。上項二條所犯。比此事。在渠猶屬薄物細故。毋論公私用。貪財虐民之罪。不可不嚴繩。以此判付內辭意。分付該道臣。諸般條件。親執詳査。得其情實後啓聞。以爲議處之地。
정조 3년 · 강
命開城留守。明日辭朝。
정조 3년 · 목
敎曰。新除授開城留守明日辭朝。使之速卽交龜。
정조 3년 · 강
三明日 景慕宮。命展拜。
정조 3년 · 목
敎曰。三明日。冬享祭受 香日也。今則病小間。伊日親押。仍傳 香祝後。自月覲門展拜 景慕宮。仍又躬行省器省牲之禮。臨觀肄儀而回。該房知悉。又敎曰。三明日親押處所。以明政殿月臺擧行。出自賓陽門。由明政門而回。由春塘臺。從宜春門還內。以此知悉。又敎曰。三明日展拜時服色。旣自月覲門。當依新定式擧行。而省牲器時。體面有異。以遠遊冠絳紗袍爲之。肄儀時。復以袞袍臨觀。令儀曹。依此知悉磨鍊。又敎曰。三明日侍衛。依新定式擧行。親押時侍衛。依前例磨鍊。詣 景慕宮時。入直外明政門外落後事分付。
정조 3년 · 강
遞校理金宇鎭洪明浩。副校理趙鼎鎭。修撰趙尙鎭。副修撰尹尙東。
정조 3년 · 목
敎曰。閣務方殷。直閣金宇鎭館職。今姑許遞。仍令該曹。口傳付軍職。又敎曰。在外玉堂許遞。與未差之代。今日政差出。
정조 3년 · 강
召見藥房三提調于誠正閣。都提調洪樂純。提調具允鈺。副提調鄭民始。
정조 3년 · 목
敎曰。 王大妃殿湯劑。有議定事。三提調來待。○樂純曰。俄因入侍有命。伏聞有 王大妃殿患候。下情不勝焦慮矣。未審症候若何。予曰。症候不至大段。而似是久停湯劑之害。故召見卿等。欲以議定湯劑也。仍敎曰。上注書出去。醫官召入可也。醫官吳道烱徐命偉金光國進前。予謂道烱等曰。王大妃殿患候。別無他症。蓋是宿症。挾以寒感也。此亦久停湯劑之致。今用何藥則爲當劑乎。前日所用湯劑繼用則何如。道烱曰。前湯劑更用則好矣。予曰。藥料當無加減乎。道烱等曰。依前方用之爲好。而不當加減矣。樂純曰。臣伏見向來傳敎。則足可以轉災爲祥。不勝歡忭。而其後玉堂能有陳戒之語。大是嘉美之事。而於此尤仰聖度之虛受也。若每優容如此。則何患無戇直之言哉。伏願深留聖意焉。予曰。卿箚中可見不欺心三字。予深嘉尙矣。樂純曰。臣幸遭明聖。每見傳敎下者。心竊以爲古今人君。未有如殿下明聖。豈敢欺心哉。日前之箚。略陳愚忱。而特賜溫批。只切惶感之忱矣。予曰。予實有感而然矣。樂純曰。伏聞有 景慕宮動駕之命。此雖出於聖慕。而日候甚寒。伏願亟思。還寢成命焉。予曰。豈有妨害之事耶。
정조 3년 · 강
王大妃殿進御加減蔘香散二十貼。命依前方五貼式製入。榻敎也。
정조 3년 · 강
掌令申致權避嫌乞遞。賜批。
정조 3년 · 목
避嫌略曰。臣適當遇災求言之日。略以草草數語。粗效一日之責矣。及承批旨。逐條諄諄開納。且示採施之意。感頌靡已。第於李秉模事。不但未蒙允可。聖敎嚴截。誨責備至。臣於此不勝惶汗之沾背。秉模之向來擧措顚錯。心跡閃忽。孰不駭笑。以外面視之。則有若始爲辭職而終至屛裔者然。故竊自附於有懷無隱之義。而辭不達意。致勤匪怒之敎。自著妄言之罪。此莫非臣識淺言拙之致。何敢一日晏然於臺次乎。請命遞斥。批以。爾旣無隱。予何不槪。勿辭亦勿退待。
정조 3년 · 목
以李東郁爲司諫。沈煥之爲校理。權以綱爲副校理。嚴思晚爲修撰。李顯永爲副修撰。
정조 3년 · 강
遣承旨。詣 宗廟　景慕宮。奉審摘奸。
정조 3년 · 목
領議政徐命善曰。臣有區區私情。欲以箚子仰陳。而此亦惶恐不敢矣。經筵館閣。法無相避。古亦有兄弟行公者。而若弟居上而兄居下。則亦有以此遞免之例矣。臣今待罪領事。臣兄爲大提學。非但私義之難安。朝體官方。極爲茍艱矣。臣厚蒙國恩。謂之罔極。猶屬歇后語也。臣無他報效之道。只以筋力奔走。爲一分涓埃之報。故狼狽禍福。置之度外。未嘗以一身私計爲意。而至於此事。則公格私義。俱極萬萬不安。此豈不可悶乎。臣兄守禦使恩遞之時。臣爲感泣。而臣兄之每每緣臣遞職。其於私義。亦甚切廹矣。予曰過矣。經筵館閣。本無相避。故故相姜碩祺父子。同時行公。故相金壽恒爲副學。而其兄壽興爲校理。先輩已行之例。不啻斑斑矣。且大臣與文衡。俱是大官。則豈可以此輕加遞免乎。予之此言。非體諒而然矣。左議政洪樂純曰。國之元輔。豈可以例兼相避而求遞乎。命善曰。雖無相避。而公私極爲掣礙。故惶恐敢達矣。朝廷之大官。無過於領相文衡。而兄弟竝據。臣以是之故。寢食不安矣。不然則豈敢如是屢屢仰煩乎。予曰。過矣。命善曰。右副承旨金夏材疏陳許多條件。而有難卒次間覆奏。以啓目回啓何如。予曰。髢髮事。亦言之。而旣未得可代之新制。則其前姑令減小之意。頃已相議矣。大體朝廷之上。旣未得崇尙儉約。則何望於士大夫之丕變。亦何責於閨闥中婦女乎。祛奢崇儉之道。必上行下效。化行俗美則好矣。而若不治其本。徒事於區區法令之末。雖曰出新法。徒致刻削。豈有實效乎。樂純曰。向來賊徒。專由奢侈矣。近來則豈有此弊乎。予曰。頃者旣令稍減其制。而其後果然遵行否。至於醫女針婢等賤流。亦多不減少其制云。此亦駭然。此等非難之事。亦皆如是。則他何可論。都提調提調。以此申飭可也。命善曰。如是則好矣。近來閭閻之間。亦皆減少云矣。予曰。非但髢髮爲然。至於衣服制樣。漸至怪駭矣。樂純曰。近來風俗。漸成奢靡。其所丕變之道。亦人君造化之柄矣。予曰。卿言好矣。予曰。其間翰圈。使之待下敎者。有所咨且而然矣。蓋法久則解弛。難保其終始如一。而無雜亂之弊矣。今番則不必分排互對。揀其靑黃黑白。而只擇可合人而爲之可也。樂純曰。翰林極選也。當取第一等人而爲之矣。命善曰。翰林自古淸峻。而蕩平後。因爲亂雜矣。若分排布置。則是非公道也。
정조 3년 · 강
命嶺南驛馬。較其田結。分等減數。
정조 3년 · 목
領議政徐命善啓言。頃因嶺南前道臣李在簡所奏驛馬減額事。更令新道臣論理狀聞矣。卽見慶尙監司洪樂彬狀啓。則以爲。位土永頉處。十分査櫛。則長水等十一驛位田畓。合爲八千七百十一結四十三負一束內。陳頉一千二百四十二結六負九束。割耕泥生。査得還實。竝時起實結。爲七千四百六十九結三十六負二束。當初劃給位土。乃所以責立馬額也。而位田陳頉。若是夥多。本道各驛大馬一百二十五匹。中馬三百二十五匹。卜馬一千二百二十匹。就其中大馬幾匹。卜馬幾匹。姑爲權減。以當位土不足之數。則或可爲一時牽補之道。而其後矯弊之方。定其境界。檢其災傷。地方官與該驛察訪。互相檢察。陳棄等地。着實勸耕。考其勤慢。以爲考課之政。至於權減馬額之指數多寡。事係更張。不敢擅便。令廟堂稟處矣。位田陳頉。査得打量。儘得其要。依此施行。至於馬匹之權減幾許。則有非可以遙度。令道臣較其田結。量其馬額。分等減數後。馳聞形止之意。請分付。從。
정조 3년 · 강
命東萊軍額之移定有裕邑。更觀明年擧行。
정조 3년 · 목
領議政徐命善啓言。前因備堂柳戇所奏。以東萊軍額之多有疊役。收布軍三千六百名。移定於閑丁有裕邑之意分付矣。卽見慶尙監司洪樂彬狀啓。則以爲。本道民少軍多之弊。一道同然。今若平均分排於七十州。則勢不得不大如更張。今年年事。雖曰稍登。纔經荐凶瘡痍未完。姑待年事之屢登。從便擧行事。令廟堂稟處矣。更觀明年穡事。便宜擧行之意。請分付。從之。
정조 3년 · 강
許施嶺伯餉米條。限八千石劃給之請。
정조 3년 · 목
領議政徐命善啓言。頃因慶尙右兵使洪和輔査啓。本營債弊。令新道臣更加商確狀聞矣。卽見慶尙監司洪樂彬狀啓。則備陳蕩債後。不可不給代之狀。仍以爲元債錢一萬三千十二兩零內。指徵無處之六千八兩。特爲蕩減。其餘可捧者七千四兩。使之刻期收捧。迨此少豐。從便貿米。則其數當爲二千餘石。以此盡分取耗。每年會錄。則不出十殺年。將近萬餘石。以一年耗條。足當二千六百兩應下之數。其間十數年。則除出該營所管軍餉米一萬石。許令分給作錢需用。自今年至明年應下之數。以當年所捧餉耗。量宜劃給事。請令廟堂稟處矣。依所請以餉米留庫條。限十年加分。以爲取耗需用之地。而萬石則稍過分數。減以八千石。明年所用。亦以八百石。當年餉耗中劃給。債錢所捧七千餘兩。則從便貿米。盡分會錄。俾不至於年前生弊之意。請分付。予詢左相。左議政洪樂純曰。本營債弊。繡啓登聞。不可不蕩減。而道帥臣査啓。又如此矣。但給代之策。實無方便。勢將依狀請許施。而臣嘗聞關西蕩債時。富民有勢者。入於焚券中。貧戶無勢者。依舊在債案中。稱冤頗多。今番則另飭帥臣。從實區別。俾無淆雜之弊爲宜矣。從之。
정조 3년 · 강
列聖誌狀。命令金宇鎭徐龍輔監印。芸閣入直。以權知正字博士輪番。
정조 3년 · 목
大提學徐命膺啓言。 列聖誌狀凡例。多有稟定者。稟定後。自當製進。而至於印刊之役。不必待凡例之出。爲先自來月初一日爲始。令芸閣擧行印役。而曾在 肅廟朝。誌狀印出時。使校書兼校理監印擧行矣。今番亦令兼校理金宇鎭。兼博士徐龍輔。除本仕請專管監印。從之。又啓言。芸閣有錢布捧上用下之事。而掌務官及入直等節。若以參下郞廳及檢書官。輪回入直。掌務官通瀜差出。則似或爲一分矯弊之道。請下詢大臣處之。予詢大臣。領議政徐命善曰。入直則勿論參上參下。郞廳與檢書官輪回替入固好矣。而至於掌務官之任。則檢書官亦豈無生疏之慮乎。另擇校理爲之似好矣。從之。敎以。至於入直事。予意有不然者。檢書官本非實職。則校理正字。雖曰同渠族類。官品各殊。決不可比而同之。與其別創無前之例。曷若旁照見行之例也。此後依承文院例。自實官以至權知正字博士之屬。通瀜輪番。則法不改而弊自祛矣。以此擧行也。
정조 3년 · 강
命陸運邑。只送色吏來納。預爲嚴飭。
정조 3년 · 목
戶曹判書金華鎭啓言。京畿陸運稅穀。各邑守令躬自領民。歲前來納。自是定式。而近來忸翫成習。人不畏法。倉底居民中。定出倉主人名色。只送色吏。使之眼同捧納。故所謂倉主人。與色吏符。恣意幻弄。歲前則只以若干石塞責來納。其餘則或拖至夏秋不納。莫重惟正之供。豈可使一色吏一主人。居中作奸而莫之禁遏乎。事之寒心。莫此爲甚。今年爲始。所謂倉主人名色。永爲革罷。各該守令。依定式必於歲前。親爲領民來納。而如有復踵前習之弊。則自臣曹摘發。草記論責。斷不可已。以此預爲出擧條。請嚴飭。從之。
정조 3년 · 강
吏曹參判兪彥鎬疏陳母病乞養。賜批。
정조 3년 · 목
疏略曰。臣以母年益高。母病益深。冒陳血懇。及至批下。辭旨截嚴。至於末段所敎。尤是臣子不敢承聞者。臣驚惶震懍。繼以慚痛。臣之欲效子職。瀝盡肝血者。徒爲虛餙辭說。厚誣聰聽之歸。斯莫非臣行已無素。事君不誠。撫躬自悼。無面可顯。第惟念人臣進退。自有所據。臣纔已爲親乞養。而旋復怵廹嚴命。離捨病毋。揚揚就列。不顧言行之郞當。心跡之剌謬。則臣雖頑不知恥。當世士大夫。當羞與爲列。而雖以聖度包容。亦當視作何如人也。情窮勢蹙。益增死罪。亟降威罰焉。批以。疏辭下該曹稟處。
정조 3년 · 목
敎曰。政官牌招開政。○以金履素爲右尹。
정조 3년 · 강
召見領府事金尙喆。開城留守宋文載于誠正閣。
정조 3년 · 목
予曰。松都。保障之地也。所重自別。必須勉旃爲之可也。文載曰。敢不殫竭爲之乎。予曰。從速辭朝也。
정조 3년 · 강
召見前平安監司金鍾秀于誠正閣。
정조 3년 · 목
遞來也。○鍾秀曰。臣於前年下去時。以早晚 宗杜之慶。顒祝以過矣。國家不幸。今無所望矣。惶恐則深。而旣有所懷故敢達矣。殿下春秋鼎盛。而若一二年如此而過。則豈不悶迫乎。未知聖意將何以爲之。而目今所急者。惟廣儲之道矣。予曰。予豈不自量。而一猶過矣。豈可再乎。雖有 祖宗朝已行之故事。而此亦難處矣。抑其次道理。則未嘗不留意耳。鍾秀曰。 祖宗朝以來。多有如此之事矣。予曰。年前之擧。亦出於不得已而然矣。鍾秀曰。廣儲之道。實爲日急矣。又奏曰。其間奉朝賀之致仕。大體則可謂勇退。而於國事。實多可悶。予曰。此亦不得已然矣。又敎曰。關西亦爲豐年乎。鍾秀曰。快爲免歉。民事誠幸矣。予曰。有弊瘼之可言者乎。鍾秀曰。雖有可達者。而病餘氣喘。未敢陳達。大體江界蔘除給事。誠大幸矣。予曰。頃者狀啓之事。今果收殺乎。鍾秀曰。猶未收殺。而指徵無地可悶。貿銀錢見縮。幾爲十萬兩。而前道臣所捧爲萬兩。臣亦僅捧萬兩。而今則渴盡。無可捧之勢矣。鍾秀曰。臣積違之餘。爲覲耿光。扶曳入來。而方欲卽爲呈辭而出去計矣。當此國勢孤危之時。奉朝賀保護之功旣大。而且與凶徒角立之人也。此人一去。則彼輩不無躑躅之慮。此等處亟加聖意焉。致仕之如是急劇。未知聖意之何如。而向來臣以承旨廬次入侍時下敎。至今莊誦而不忘矣。伏望毋忘在莒之時焉。予曰。今番事自有商量。非特爲自家地也。予之信義。豈或少變。而蓋欲終始保全之計而然也。鍾秀曰。雖未知聖意。而卽今朝象。姑無止泊處。是甚悶矣。予曰。卿以躑躅防患爲言。而此等處折衷得宜甚難矣。鍾秀曰。今則實不無深慮。而上下若以公心爲之則好矣。自上必於此等處。益加照察焉。予曰。予甚聾瞽。安得無微不燭乎。鍾秀曰。皆莫逃於聖鑑矣。予曰。今日以後。則尤有望於如卿吾黨之士矣。
정조 3년 · 강
遞差承旨金文淳。以金勉柱代之。
정조 3년 · 목
敎曰。雖因誤傳之致。旣有定式。則詣閤承旨之無端下去。事未前聞。失職非細。左副承旨金文淳從重推考。又敎曰。更思之。一則不遵定式。一則大關後弊。不可以推考薄警。置而不論。左副承旨金文淳遞差。又敎曰。承旨前望單子入之。待下批牌招。推移入直。
정조 3년 · 목
敎曰。日寒若此。禁府時囚中捧供未議處者。以草記照律放送。
정조 3년 · 강
命捉虎軍勿送遠地。
정조 3년 · 목
因訓鍊都監御營廳捉虎草記。敎以。城內若有虎患使之搜捕。則各該營欲免不卽捉納之罪。散布軍人。雖於數十里百餘里內外。惟以捉納爲免罪之計。才至數日。則輒捉一虎以納而止。無論此虎彼虎。爲民除害則一也。固亦無傷。而此有不然者。三營軍卒之散往各處之時。貽弊材閭。害及鷄犬。此必然之勢也。然則軍人之害。甚於猛虎。又非可悶之甚乎。此後城內虎入而見逸者。只驅於城闉近處。切勿以捉虎軍發送遠地。以貽小民之弊事。各營知悉。
정조 3년 · 강
命承旨金勉柱。催促行公。
정조 3년 · 목
敎曰。傳旨之姑不啓下。雖有曲循之嫌。欲爲寬暇而然也。今則限月已過。過又數日。決不可更以未及修史煩凂。此亦關係分義。而可觀慢否之一端。同副承旨金勉柱。另加申飭。催促行公。修史與否。仍令卽爲知入。又敎曰。同副承旨金勉柱從重推考。更卽牌招。
정조 3년 · 강
命吏曹參判兪彥鎬。玉堂在外人員催促上來。
정조 3년 · 목
敎曰。銓任非數遞之職。而況此宰臣。予則曰得人。然而尋鄕之後。迄不上來。曾聞所居未滿信宿之地。雖有親病。足可半鄕半京。揆以朝體。不容任其棲遲之習。如是申飭之後。不卽行公。則所係誠有乖損分義者。吏曹參判兪彥鎬從重推考。催促上來察職。又敎曰。當此連欲開講之時。玉堂新除者多稱在外。殊極寒心。在外人員催促上來。過限者依法典捧傳旨。
정조 3년 · 강
命各司印信改鑄。明日次對時。議大臣稟處。
정조 3년 · 목
因禮曹京各司印信。一倂改鑄草記。敎以。事係更張。亦屬鉅役。有難徑先裁處。此草記。明日次對時。就議大臣稟處。
정조 3년 · 강
照勘時囚李敬一。
정조 3년 · 목
義禁府啓言。時囚李敬一編配罪人逃躱上言。亦極駭然。考律笞四十收贖。請附過放送。允之。敎以。如有功議。各減一等。
정조 3년 · 목
景慕宮冬享在再明也。
정조 3년 · 강
命承旨金勉柱催促仕進。
정조 3년 · 목
敎曰。史草已盡修納。些少所餘。亦已畢修云。則夜中三牌何爲。而連事違召乎。目下所執之處義情勢。雖未知何居。而揆以朝體。極爲寒心。設有某般難進之端。屢召屢違。抑云足伸廉隅。如是逡巡。徒損紀綱。同副承旨金勉柱爲先從重推考。見今天色向曙。賓筵時刻迫頭。身爲該房。尤焉敢一味偃處。自本院另加嚴飭。催促仕進。
정조 3년 · 강
行朝講及次對于誠正閣。領經筵徐命善。特進官鄭尙淳李命植。同經筵李普行。承旨李義弼。大司憲趙時俊。掌令申致權。玉堂李儒慶嚴思晩。正言李濟萬。假注書徐鼎修。史官徐龍輔鄭東浚。
정조 3년 · 목
講論語。○領議政徐命善曰。明日有省牲親臨之命。而日氣甚冷。感患之餘勞動。誠爲可悶。臘享旣當親行。今番則姑爲停止無妨。故敢達矣。予曰。感氣已爲快差。須勿慮也。命善曰。此獻納趙錫穆上疏。而以正名分擇守令等事爲言。又以昨年還穀停捧爲請。有下廟堂稟處之命。而其所爲言。誠多可取。至於舊還穀停捧之請。似未諳事勢而言矣。舊還則旣因傳敎。皆已停捧。昨年之還。又復停捧。則其將無還穀而後已。嗣歲之備。亦奚以爲之乎。此則只緩目前。而不顧日後之慮也。此回啓姑爲置之何如。予曰。左相之意何如。樂純曰。臣意與領相之意同矣。予曰。然則置之也。命善曰。大司憲趙時俊上疏。以公逋私債舊還。一時竝督。誠爲可矜爲言。而旣無指的之言矣。以私債言之。則推奴徵債。旣已防塞。公逋則不過奸吏逋欠而已。舊還則旣命停捧。而都憲疏語。果無指的。都憲旣已登筵。以此下詢何如。予曰。都憲之意何如。時俊曰。今年雖云少豐。當此連年凶歉之餘。瘡痍甫起。民無蘇息之望。而此時公私債及積年舊還。一時督捧。則哀此小民。何以支堪乎。且今年穀賤。故小民之略干穀物。盡爲作錢。堇償身布等役。而無他餘儲矣。新舊還穀。將何以還納乎。臣之愚見。竊以爲不可無施恤之澤。故敢陳一疏矣。予曰。公私債。似非但推奴徵債而已。此外豈無他債之不堪者乎。卿有所見。其爲盡達可也。時俊曰。推奴徵債。雖已防塞。其外種種公私債。八道列邑。無處無之。而朝家豈可一一知之乎。此亦爲小民難支之弊。而至於舊還。量宜停捧。則實爲惠民之大者矣。予曰。十年之間舊還分俵前例。惠堂出去。考備局文書以奏可也。命善曰。還穀其將盡爲停捧乎。此則似不必如是矣。判尹具善復曰。宮墻修築。有難一時盡爲。勢將隨毀隨補。而今則石材已盡。甚苟艱。以甎甓間間代用。則似好。故敢達矣。予曰。從便爲之可也。善復曰。近來虎患可悶。後苑宮墻低短處。間有踰入之患。設置虎網似好矣。予曰。依此爲之也。大司成李命植曰。四等學製被抄之人。竝試於合製。而取十六人。例也。近來則當朔學製。若未設行。則因爲削之事。有新定式矣。今年當朔學製。多有未趁期限而設行。故依定式削之。而學製旣多削之。則合製被抄之數。亦當減縮。而此無前例。未知何以則爲好。故敢達矣。予曰。此定式。予不知其本末之如何。而前者以此出擧條者矣。卿出見擧條後草記可也。命善曰。學製過限之敎授。不可無罰矣。普行曰。似聞其時設場。而以九日製相値。罷之云矣。予曰。然則自政院當有提稟。而無啓辭之事。是可怪也。都承旨出去詳考後以奏可也。予曰。日勢已晩。三司若無新啓。退去臺廳爲之可也。
정조 3년 · 강
命寧越還上單代捧。十年內區別還作。十年前以時留穀名釐正。
정조 3년 · 목
領議政徐命善啓言。江原監司具㢞狀啓以爲。寧越還上。自辛酉以後。單代捧之數。將至萬石之多。丁酉。道臣以每年一千石。還作本色之意。狀請蒙允。而本府各年舊還停捧之數。合爲一萬一千十五石零。戊戌條當捧之數。爲五千四百二十九石零。今此一千石還作。竝起於新舊還督徵之時。則便同龜背之毛。四十年流來代捧之文書。或存或無。故通同一邑。逐戶分徵。於初不受食之民。尤是不忍之政。自今年爲始。十年內代捧之數。區別還作。十年以來之數。竝勿擧論。以時留穀名。釐正會案。俾除一邑生民騷擾之弊事。請令廟堂稟旨分付矣。還穀之單代捧。往往有犯科之邑。其在申禁之意。固當先從現發處。刻期還本。而至於寧越。年條旣久。文書難憑。乃有此通同分徵之擧。其在軫念民窮之義。不可無限年酌定之道。道臣之十年前勿論之說。儘有意見。請依狀請許施。從之。
정조 3년 · 강
命三南營主人還穀私受。刻期準捧。此後所犯守令。狀聞論罪。
정조 3년 · 목
領議政徐命善啓言。掌令申致權上疏以爲。三南營主人。每稱營門責應。必犯本邑還穀。因循不納。甚至於翻弄穀簿。移易新舊。多者爲千餘石。小者亦不下五六百石。朝家蕩減之恩。不得不究於殘民。而適足爲此輩之徼幸。及此穡事豐登。另飭各道道臣。釐正査檢。一一準捧。永絕還穀私受之謬規爲辭。而有下廟堂稟處之命矣。糶糴之法。爲民而設。則吏逋之不能覺察。當有重律。況所謂營主人之私受者乎。爲先各別嚴査。刻期準捧。此後所犯守令。狀聞論罪之意。請分付三南道臣。從之。
정조 3년 · 목
左議政洪樂純啓言。量田一事。誠不可已者。若行之不得其要。則必貽無窮之弊。臣意則一道中擇陳結最多處。使道臣專委守令。親履畎畝。勸課農桑。詳察陳起。不憚勞勩。稍過四五朔。雖大邑。亦可盡察。一境陳起。瞭然於目中。然則無量田之弊。有量田之實。兼有踏驗災實之效。申飭諸道道臣。不必張大設施。而依此誠心擧行。則雖無目前之益。五六年後。可以漸次食效。請下詢可否於入侍備堂。予詢領相。領議政徐命善曰。田政之紊亂。莫今日若也。爲守令者。果能躬審田野。釐整其陳起。査括其隱漏。則其爲實政。豈若改量之有弊而無效乎。僚相所奏誠好矣。予曰。諸備堂以次陳達。判尹具善復曰。量田有難輕議。而守令親審田野。則陳起自可綻露。大臣所奏誠好矣。判敦寧具允鈺曰。改量姑非可議。踏驗誠似有效。第依大臣所奏。另飭道臣守令。使之着實擧行似好矣。刑曹判書鄭尙淳曰。依大臣所奏而爲之。則似有實效矣。戶曹判書金華鎭曰。誠如大臣所奏。則陳起自可區別矣。禮曹判書李福源曰。大臣所奏似好矣。行副司直李衍祥曰。田政紊亂。不在於州縣大小。田結多寡。申飭道臣與守令。隨其緩急擧行似好矣。行副司直李柱國曰。田政紊亂。未有甚於近者。雖不可一時改量。申飭道臣。以尤甚邑次次擧行似好矣。行訓鍊都正李敬懋曰。量宜査正。俾有實效。恐好矣。行副司直李邦一曰。最甚之邑。使道臣另飭守令。遍審田野。詳査釐正。則誠好矣。行大司成李命植曰。田政之欲爲改量者。不過等數高下。而其爲得失無幾。各邑守令。若能善爲踏驗。則災實無混。可無民怨。改量弊多。有不必爲矣。行都承旨鄭民始曰。量田固是不可已者。而一時竝起。則事力不逮。次第設施。則食效無期。毋寧申飭列邑。詳査陳起。精實執災。則猶爲救得一分之弊矣。兵曹參判李普行曰。量田乃民國之大政。而所不可已者。然若不善爲之。則其害反有甚於不爲也。是故量田年次。自有定式。而或過百年。或過六七十年。而不能爲之者。良以此也。以今言之。則外之方伯守令與官吏民人。內之廟堂各司之人。無有曉解高下廣狹繩尺解卜諸般推量之法。誠可悶。若欲爲改量之擧。則必也前期四五年。先爲磨度其改量規法節度。使中外曉然知其委折妙理然後。方可計其緩急。次第擧行矣。不然。則有非猝乍間所可輕議也。敎以。左相所奏好矣。以此自備局謄關各道。使之實心擧行。毋歸無實之地。
정조 3년 · 목
領議政徐命善啓言。判尹具善復本兼。俱是劇務。事多相妨。判尹之任。請今姑許遞。從之。○敎曰。判尹具善復許遞。其代問于大臣。以從二品加望。
정조 3년 · 강
罷開城留守宋文載職。
정조 3년 · 목
左議政洪樂純啓言。爲國之要。先立紀綱。奉公之道。在於不擇燥濕。而開城留守宋文載。都憲厭避之地。則連稱在外。一不膺命。居留翺翔之任。則旋卽出肅。未暇例讓。工於取捨。不成事體。此而置之。無以振紀綱。開城留守宋文載請罷職。從之。
정조 3년 · 강
命各司印信不辨者。爲先改鑄。
정조 3년 · 목
禮曹判書李福源啓言。各司印信釐正事。依下敎問議於大臣。則以爲。許多印信。有難一時改鑄。姑待日後刓弊改鑄時。依法典隨續釐正。至於奉使印信之各司行用者及各司印信之漫漶不可辨者。爲先改鑄以給爲好云矣。何以爲之乎。予詢大臣。領議政徐命善曰。俄者禮堂來問。故臣果以此意有所言及矣。左議政洪樂純曰。臣意亦無異同矣。從之。
정조 3년 · 강
命惠廳各貢用遺在數爻。自戶曹歲末成册。移送本廳。
정조 3년 · 목
惠堂鄭民始啓言。凡諸貢物。自惠廳給價。自度支取用。旣給其價。而其用下之多寡遺在之幾許。初不預知者。事甚疏漏。自今爲始。一年各貢用遺在數爻。自戶曹。每於歲末。作爲成册。移送本廳。以爲憑考之地。似好矣。從之。
정조 3년 · 강
命均廳所用米不足者。三南軍作米及營租作米耗條。取用。
정조 3년 · 목
惠堂鄭民始啓言。均廳所用之米不足者六十餘石。他無推移之道。三南軍作米及營租作米耗條中。限五千石請取用。從之。
정조 3년 · 강
命軍作米。積置山郡。移轉沿邑。
정조 3년 · 목
惠堂鄭民始啓言。軍作米之設置。蓋爲京儲不足。則輸運補用者也。而考見會案。則各道軍作米。積置山郡。沿邑則穀數無幾。雖欲取用。亦無其道。此豈當初設置之本意哉。從速移轉。充報沿邑之意。請申飭三南道臣。敎以。至於移轉事。亦關有弊。穀物之如是攛那搜曷者。豈無其故。各令道臣。依卿所奏。所以區處之道。使之論理狀聞。
정조 3년 · 강
命軍作米代捧。還作本色。待年登擧行。
정조 3년 · 목
惠堂鄭民始啓言。軍作米之以各穀代捧者。出於不得已。而不卽還作本色。米邊漸縮。誠非細慮。今年內雖難盡數擧行。而從速還作。俾無如前之弊事。請申飭各道。敎以。待來秋後。年事登熟。鱗次擧行。
정조 3년 · 강
飭結錢大同上納愆期之弊。
정조 3년 · 목
惠堂鄭民始啓言。結錢大同之上納。皆有定限。而近來外邑。不畏法紀。至今未畢納者尙多。自本廳連爲關飭。而又不動念。事極駭然。今月內若不盡納。則各別重勘之意。出擧條申飭。且凡干上納。自本道監營。尺文考限。而全不檢察。致有愆期過限。無所顧畏之患。此後若有此等之弊。則該道臣難免其責之意。請亦爲申飭。從之。
정조 3년 · 강
陵園墓守護軍名數。命査正。
정조 3년 · 목
惠堂鄭民始啓言。 陵園墓守護軍給復之規。有位田則九十卜。無位田則一結五十卜。載在事目。而大扺位田。多有追後請得者。故當初無位田時。所給之結數。其後不卽釐正。考見給復成册。則卽今査減者。當爲五百餘結。此自本廳擧行。而守護軍名數。或有多寡不同處。令禮曹査正似好矣。從之。敎以。釐正時。 永祐園守護軍。以五十名定式。
정조 3년 · 목
惠堂鄭民始啓言。孝烈褒奬之法。或旌閭或贈職或給復。分等擧行。則旌閭給復。自是兩件事。而凡旌閭者。例皆給復。考諸法典。亦無載錄者。事甚怪訝。令禮曹詳考委折。以爲査實似好矣。從之。
정조 3년 · 목
同經筵李普行啓言。臣從前以講筵入待時。見參贊官。每於文義下詢時。只一二人外。皆曰玉堂及經筵。皆已陳達。臣則無可更陳爲言。而一無所奏。夫參贊官之不陳文義者無他。一則以其無誠意之故也。若有爲國獻忠之誠。以效一言禆補之益。而耿耿不忘。則安得默默不言乎。此乃無誠意所致也。又其一。則每當講筵之時。推演陳白之際。或慮言語之有差。而生頉於上下之觀聽。反不若初無所言之爲便故也。承宣之以經筵參贊爲兼銜者。若如是全然不陳文義。則惡在其爲經筵參贊之意哉。入侍參贊官推考警責宜矣。從之。
정조 3년 · 강
承旨金勉柱陳疏自引乞遞。賜批。
정조 3년 · 목
疏略曰。日前儒臣李儒慶之疏。以中批之漸。有所陳達。其言雖不指的某某。因言旋省。專着於臣身者然。噫若論中批寵擢。則復豈有如臣之荐蒙誤恩者哉。撫躬惶恧。召牌之下。承膺無路。伏乞亟遞臣新授之職。批以。辭何過也。堂疏況非指的者乎。爾其勿辭。從速察職。○敎曰。同副承旨批下。今則毫無引義之端。卽爲牌招入直。又敎曰。同副承旨牌去來催促。
정조 3년 · 강
以金魯鎭爲開城留守。備薦也。
정조 3년 · 목
敎曰。新除授開城留守。催促辭朝。
정조 3년 · 강
命承旨李鎭衡。如已上來。先隨駕後謝恩。
정조 3년 · 목
政院。以明日 景慕宮展拜時。承旨不可不備。行左承旨李鎭衡未及交龜。不得上來。合有變通。啓稟。敎以。俄聞今明間入來云。上來與否知入。如已上來。明日動駕前。使之交龜。先隨駕後謝恩。
정조 3년 · 강
以南鶴聞爲星州牧使。
정조 3년 · 목
敎曰。星州牧使口傳差出。
정조 3년 · 강
景慕宮祭官。文臣正一品通融。本 廟祭官。命勿拘差塡。
정조 3년 · 목
敎曰。 景慕宮四享祭祭官。每以文臣一品塡差之故。當品可擬者乏少。每患疊差。宗親儀賓正一品。纔令通融塡差。則文臣宜無異同。此後大臣外正一品。亦爲通融塡差。本 廟祭官。豈循常例。雖藥院之臣掌兵之官。勿拘差塡。必也擇擬事分付。
정조 3년 · 강
命學製。冬等前先試夏等。
정조 3년 · 목
都承旨鄭民始啓言。因大司成所奏。秋等學製不爲設行與否査考。則秋等則已爲設行。所不設行者夏等。而其時以 仁明園葬前。各司多不開坐。故學製亦不得設行云。大司成之誤認徑稟。不可無警。請推考。從之。敎以。然則與無端不爲有異。冬等前先試夏等事。分付。
정조 3년 · 목
予曰。史草盡爲修整乎。勉柱曰。姑未了當矣。予曰。古人有一歲中。超遷至太中大夫之語矣。今於承旨。猶可謂彷彿耶。
정조 3년 · 강
命戊戌舊還。減數停當後。大臣與有司堂上登對稟處。
정조 3년 · 목
敎曰。因獻納趙錫穆及大司憲趙時俊疏。戊戌舊還。近百萬石之一時督捧。誠有小民難支之弊。不但瘡痍甫完。不忍催科。朝因都憲所奏。又考備局舊還分俵前例。十年之間。最豐歲所分排者。厥數多不過十六萬石。小者爲十一萬石十萬石。則設令今年雖是屢豐之餘。以此近百萬石舊還。沒數分排。使之當年內準捧。實是不忍人之政也。無於古之例也。俄於賓筵覆奏時。惜乎大臣之意。不及於此也。以此意使大臣知悉。就此戊戌舊還近百萬石中。略綽磨鍊。減數停當後。大臣與有司堂上。明日還宮後。登對稟處。
정조 3년 · 목
敎曰。政官牌招開政。○以趙尙鎭爲校理。李命勳爲副修撰。李衍祥爲判尹。
정조 3년 · 강
命武監闕直。問名汰去。
정조 3년 · 목
敎曰。近日宿衛。固當十分嚴束。而身爲武藝別監。至於闕直之境。問名先汰去。令訓局從重決棍。自中掌務稱號人撓護本事人。令兵曹決棍五度。
정조 3년 · 강
詣明政殿月臺親押親傳 景慕宮冬享香祝。仍詣展拜。
정조 3년 · 목
具翼善冠袞龍袍。乘輿出賓陽門。詣明政殿月臺降輿。就版位。親押香祝。仍爲親傳訖。詣袛迎所。予曰。傳香後袛迎版位。初不排設。極爲駭然矣。禮房承旨何不申飭乎。禮房承旨徐有防從重推考可也。祗迎後。仍乘輿由月覲門入日瞻門。詣 景慕宮降輿。就版位行禮。仍詣 殿內奉審訖。還入齋室。○改具遠遊冠絳紗袍。出齋室省器省牲後。還入齋室。○改具翼善冠袞龍袍。出詣肄儀所版位。予曰。諸執事以次整齊。又敎曰。肄儀樂章。本止一成。而今番則旣不行。親祭肄儀時樂章三成。如儀爲之。凡諸節次。無或雜亂。濟濟擧行可也。肄儀畢。還入齋室。少頃出齋室。乘輿出日瞻門。入月覲門還內。
정조 3년 · 강
遞差兵曹判書洪樂性。以金鍾秀代之。中批也。
정조 3년 · 목
敎曰。大而宿衛將士。小而鹵簿節次。今則莫不關於兵判。其職旣係且重矣。況今日展拜。雖不具法駕。由輦路。而押 祝傳 香。係是大殿座也。省牲省器。又是大典禮也。然而侍衛錯糅。無統率之人。闕門不啓。無誰何之所。揆以體禮。寧有如許事面。雖未知病勢加減之如何。而召牌之下。果有難強之狀。則縱難進身於闕庭矣。至若來俟門外。又何爲而不爲。更思之。猶與無端不參有異。雖不遽施重譴。病旣如許。則亦難一向覊縻。由公由私。合有變通之道。兵曹判書洪樂性遞差。又敎曰。本兵之長。不容暫曠。行司直金鍾秀。兵曹判書除授。又敎曰。新除授兵曹判書。待下批牌招。傳授命召。先隨駕後謝恩。又敎曰。此時本兵。不可久曠。新除授兵曹判書金鍾秀。斯速上來事下諭。
정조 3년 · 강
召見時原任大臣備堂前嶺伯于誠正閣。領府事金尙喆。領議政徐命善。左議政洪樂純。戶曹判書金華鎭。行都承旨鄭民始。兵曹參判李普行。前慶尙監司李在簡。